HR Službeni list Europske unije C 425/11

Nacrt završnog izvješća službenika za usmene rasprave (1)

Predmet AT.38238 – Sirovi duhan – Španjolska – Odluka o izmjeni novčane kazne

(2017/C 425/08)

U Odluci C(2004) 4030 final od 20. listopada 2004. u predmetu AT.38238 - Sirovi duhan - Španjolska („Odluka iz 2004”), Komisija je među ostalim utvrdila da je poduzetnik World Wide Tobacco España, SA („WWTE”) kršio članak 81. stavak 1. EZ od 1996. do 2001. Prema Odluci iz 2004. poduzetnici Standard Commercial Corporation („SCC”), Standard Commercial Tobacco Co. Inc. („SCTC”) i Trans-Continental Leaf Tobacco Corporation Ltd („TCLT”), tadašnja matična društva WWTE-a, bili su zajedno s WWTE-om solidarno odgovorni za novčanu kaznu utvrđenu zbog protupravnog ponašanja WWTE-a. Nakon što je WWTE privremeno platio tu novčanu kaznu u svoje i u ime tih matičnih društava, Opći sud umanjio mu je financijsku obvezu za 243 000 EUR (2). U drugoj tužbi, koju je pokrenuo poduzetnik Alliance One International Inc. („AOI”) (3) zajedno sa SCTC-om (4) i TCLT-om Opći sud poništio je Odluku iz 2004. u dijelu koji se odnosi na TCLT, ali ne i za AOI i SCTC (5).

S obzirom na ublažavanje novčane kazne izrečene WWTE-u, nacrt odluke izrađen je kako bi se, u skladu sa smanjenjem kazne koje je dobio WWTE, izmijenila Odluka iz 2004. smanjivanjem iznosa novčane kazne za koju su SCC i SCTC solidarno odgovorni. Budući da su SCC i SCTC bili solidarno odgovorni za jednak iznos, službe Komisije smatraju da je dovoljno izreći jednu umanjenu novčanu kaznu AOI-ju, koji je kao pravni nasljednik SCC-a i SCTC-a prihvatio njihovu odgovornost iz Odluke iz 2004. Kada im je u prosincu 2015. pružena prilika da izraze svoje stavove, AOI je potvrdio da se, umjesto SCC-u i SCTC-u, ta odluka može uputiti njemu.

Nacrtom odluke ne mijenjaju se prigovori na kojima se temelji Odluka iz 2004. Njegov je predmet jedino novčano kažnjavanje povezano s odgovornošću matičnih društava SCC-a i SCTC-a za postupke WWTE-a. Nacrt ne utječe na iznos novčane kazne za koju je WWTE-u definitivno utvrđena odgovornost. Stoga je Komisija, premda nije uspjela saznati stav WWTE-a unatoč uzastopnim pokušajima, kako je navedeno u uvodnoj izjavi 9. nacrta odluke, više nego ispunila svoje obveze prema WWTE-u u pogledu prava na saslušanje. AOI je iskoristio pruženu priliku kako bi izrazio svoje stavove. Općenito smatram da je u ovom predmetu povezanom s nacrtom odluke do sada bilo zajamčeno djelotvorno ostvarenje postupovnih prava.

Bruxelles, 31. svibnja 2017. Joos STRAGIER

(1) U skladu s člankom 16. Odluke 2011/695/EU predsjednika Europske komisije od 13. listopada 2011. o funkciji i opisu posla službenika za usmene rasprave u određenim postupcima tržišnog natjecanja (SL L 275, 20.10.2011., str. 29.).

(2) Presuda u predmetu World Wide Tobacco España protiv Komisije (T-37/05, EU:T:2011:76), potvrđena u žalbenom postupku rješenjem World Wide Tobacco España protiv Komisije (C-240/11 P, EU:C:2012:269).

(3) AOI je nastao spajanjem poduzetnika SCC i Dimon Inc. u svibnju 2005.

(4) Koji se spojio s AOI-jem u lipnju 2005.

(5) Presuda u predmetu Alliance One i ostali protiv Komisije (T-24/05, EU:T:2010:453), potvrđena u žalbenom postupku presudom u predmetu Alliance One i ostali protiv Komisije (C-628/10 P i C-14/11 P, EU:C:2012:479).